אבי מויאל (פרופסור)

אבי מויאל (נולד ב-17 ביולי 1956) הוא פרופסור, אל"ם במילואים, ואיש חינוך גופני וספורט, ראש התמחות ספורט בקריה האקדמית אונו ולשעבר ראש מחלקת כושר קרבי בצה"ל.

קורות חייו 
נולד ב-17 ביולי 1956 במגדל העמק, למשפחה עולי מרוקו, עם 4 אחים ואחיות.

המשפחה התגוררה במגדל העמק עד לשנת 1962, עת עברו לקריית חיים.

בצעירותו היה חובב ספורט, והשתתף בתחרויות בית ספריות ובאגודת הפועל חיפה באתלטיקה קלה, מטעמה גם נסע לתחרות אתלטיקה קלה בלברקוזן בגרמניה ב-1976.

התגייס ב-1974 לחיל הרגלים, ושובץ בבית הספר למ"כים, משם יצא לקורס מדריכי כושר קרבי והמשיך לשירות קבע בסיירת גולני עם מפקדו גיורא ענבר.

בתפקיד זה יצא לקורס קציני כושר קרבי, אותו סיים בהצטיינות, וחזר לסיירת גולני.

לאחר מכן עבר עם גיורא ענבר, ליחידת שלדג שזה עתה הוקמה.

לאחר תפקיד זה יצא ללימודי תואר ראשון בחינוך גופני, אותם ביצע במכללת אוהלו ובמכללה האקדמית ע"ש זינמן במכון וינגייט.

לאחר סיום לימודיו, שירת כמדריך הראשי של בית הספר לכושר קרבי בצה"ל, בה"ד 8.

לאחר תפקיד זה נתבקש על ידי מפקד סיירת מטכ"ל דאז, משה (בוגי) יעלון, להגיע להיות קצין הכושר הקרבי של סיירת מטכ"ל, ולסייע לצמצם את הנשר הרפואי הרב שהיה ביחידה בעקבות נורמות פעילות גופנית לא סדורות.

בתפקיד זה שירת במשך שני עשורים, במקביל להיותו קצין הצלפים ביחידה.

באירועי יום העצמאות התשס"ד (2004) - היה ממדליקי המשואות בטקס המרכזי בהר הרצל.

שימש כמאמן היכולות הגופניות של נבחרת ישראל בכדורגל תחת אברהם גרנט.

בהמשך שירותו, נקרא מויאל לתפקיד ראש מחלקת הכושר הקרבי בצה"ל, לקדם את תחום הכושר הקרבי בסיום מלחמת לבנון השנייה שמסקנותיה הצביעו על כשלים מרובים במוכנתו הגופנית של צה"ל.

בתפקיד זה בנה מחדש בצה"ל את התרבות הארגונית בכושר קרבי מהמפקדים הבכירים ועד לאחרוני הלוחמים.

במקביל לשיקום כשירותו המבצעית של צה"ל, ובעקבות דו"ח מבקר המדינה על מצב ההשמנה בקרב אנשי הקבע, הקים את ענף אורח חיים בריא במחלקת הכושר הקרבי של צה"ל - שפעל לקידום פעילות גופנית והרגלי תזונה בריאה של משרתי הקבע במספר רב של פרויקטים ביחידות, וכן פרויקטים ייחודים בשלוחות אימון מרכזיות.

לאחר שחרורו מצה"ל, נתבקש על ידי רופאו של ראש המוסד בדימוס מאיר דגן, לסייע בשיקומו לאחר הליך רפואי מורכב.

מויאל שימש כמאמן כושר גופני של בכירים רבים במשק הישראלי, ביניהם ראש הממשלה לשעבר אהוד אולמרט ונשיא המדינה לשעבר ראובן (רובי) ריבלין.

כיום משמש פרופ' מויאל כראש התמחות ספורט ומרצה בכיר בקריה האקדמית אונו בפקולטה לחינוך וחברה, מסלול לימודים אותו הקים.

ב-2021 הוציא את ספרו האוטוביוגרפי "מרוץ חיי" בהוצאת ידיעות ספרים, טקס השקה נערך באקדמיית אונו.

ב-2025 ספרו עודכן ותורגם לאנגלית ונמכר ברחבי העולם.

 שירותו הצבאי 
 2007 - 2012: ראש מחלקת הכושר הקרבי בצה"ל
 1987 - 2007: קצין הכושר הקרבי וקצין הצלפים של סיירת מטכ"ל
 1986 - 1987: מדריך ראשי - בית הספר לכושר קרבי
 1982 - 1986: קצין הכושר הקרבי של שלדג
 1979 - 1982: קצין הכושר הקרבי של סיירת גולני

 השכלה 
 2002 - P.hD בחינוך גופני, אוניברסיטת אנגליה רסקין .
 1996 - M.A בחינוך גופני, אוניברסיטת לבוראו  בלונדון.
 1986 - B.Ed בחינוך גופני (בהצטיינות), המכללה האקדמית ע"ש זינמן לחינוך גופני במכון וינגייט.

 חיים אישיים 
מויאל הוא גרוש ואב לשניים.

 לקריאה נוספת 
 אבי מויאל, מרוץ חיי, ידיעות אחרונות, 2021
 Battle Ready: How Elite Warriors Are Made - From the Man Who Trained the Best

 מאמרים אקדמיים אותם כתב או להם היה שותף 
 Lev, A., Bichman, A., Moyal, A., Brenner, S., Fass, N., & Been, E. (2020). No cutting corners: the effect of parental involvement on youth basketball players in Israel. Frontiers in Psychology, 11, 607000.
 Posen, I., Grosman-Rimon, L., Caspi-Avissar, N., Sinderovsky, A., Gleitman, S., Rimon, J., ... & Kachel, E. (2024). Depression predicts delayed return to daily activities in patients post-cardiac surgery: a prospective observational study. Journal of Cardiothoracic Surgery, 19(1), 504.
 Overweight and obesity among Israeli adolescents and the risk for serious morbidity in early young adulthood: a nationwide retrospective cohort study

 קישורים חיצוניים 
 פרופ' מויאל - עמוד המרצה, באתר הקריה האקדמית אונו







 הערות שוליים 

2022 08
קטגוריה:בוגרי תיכון רודמן, קריית ים
קטגוריה:בוגרי המכללה האקדמית בווינגייט
קטגוריה:בוגרי אוניברסיטאות ומכללות בממלכה המאוחדת
קטגוריה:משיאי משואה ביום העצמאות: 2004
קטגוריה:אלופי-משנה בצה"ל
קטגוריה:סגל הקריה האקדמית אונו
קטגוריה:ישראלים שנולדו ב-1956